Je Alays, duchesse, mere lou duc de Bourgongne, et je Arviers de Nuis, chevalier es commandemens lou duc devant dit, facons scavoir a tous cels qui verront cels presentes lectres que comme discorde fust entre l’abé et lou covent de Saint Estienne de Dijon d’une part et Huot, damoiseau, de Cutigné, d’autre part, sur un chaffaut que cil Huot avoit levé à Cuntigné, et sur un pont levey, et sur lou fossé que cil Huoz facent icy mesme, desqueles choses l’abé et covent desus nomé li aloient au contraire, et disoient que il ne les y povoit ne devoit faire. En la fin les parties se mistrent de ces choses sur nos par bone volenté, et nos par ascors avons dit notre dit en tele maniere que nos volons que li cheffaus et li ponz levez et li fossez soient en souffrance en tel estat comme il sont au jor que li mise fu faite, sauf ce que il puet lou cheffaut cloire, et cloire sa maison sans cheviller, jusque a la venue lou Duc, et ce quant li Dux sera venus, ou si il ne revenoit, que je n’aviegne, l’abé et li covens requeroient lor droit de cels choses desus nommées, et li Dux ou ses hoirs que seront dux, se il ne revenoit, dont Dex l’en gart, venent par droit selonc les raisons et les chartes l’abé et lou covent desus nomé que les choses desus nomées doient estre abattues, l’on les abbatra, et se lou Duc meisme voit que les choses devant dites doient remaner, et que cil Huoz les doit avoir et plus faire, il les y aura et sa volenté y sera; dou plus ces choses sont faites et devisées par l’escore des parties, sauves les chartres et les privileges et les raisons des parties, et que elles soient estables, avons mis en cestes presentes lettres nos seaus. Ce est fait en l’an de l’incarnation Nostre Seigneur mil deux cens et cinquante, ou mois d’ontouvre.